
19ο Δημοτικό Σχολείο Αχαρνών: ακόμα ένα παράδειγμα εγκατάλειψης σχολείου στο έλεος της μοίρας…
Χωρίς πάτο το βαρέλι της αθλιότητας της Δημοτικής Αρχής Αχαρνών!
Μεγάλες ελλείψεις και σε εκπαιδευτικό προσωπικό, δε λειτουργεί  το ολοήμερο
  Συνάδελφοι, αγαπητοί γονείς,
Σε προηγούμενη ανακοίνωσή μας ενημερώσαμε πως και φέτος υποδεχτήκαμε τους μαθητές μας σε σχολεία κακοσυντηρημένα με αίθουσες και υποδομές σε ιδιαίτερα δυσμενή κατάσταση, με ό,τι αυτό συνεπάγεται για την ασφάλεια των παιδιών και τις συνθήκες που λαμβάνει χώρα η εκπαιδευτική διαδικασία.
Για άλλη μια φορά η Δημοτική αρχή Αχαρνών δεν έκανε τις απαραίτητες εργασίες στις σχολικές υποδομές που στεγάζουν τη μισή μέρα τα παιδιά μας!

Σα να μην έφτανε αυτό, στην προγραμματισμένη από μέρες παράσταση διαμαρτυρίας που έκανε ο Σύλλογός μας την περασμένη Παρασκευή μαζί με Συλλόγους Γονέων, την Ένωση Γονέων Αχαρνών και εκπαιδευτικούς για τις σχολικές υποδομές, η Δημοτική Αρχή… έλαμψε δια της απουσίας της!!! Οι «υπεύθυνοι-ανεύθυνοι» κρύφτηκαν όπως πάντα για να αποφύγουν εκπαιδευτικούς και γονείς…

Μεταξύ των σχολείων που αντιμετωπίζουν πολλά και πολύ σοβαρά κτηριακά/λειτουργικά προβλήματα  βρίσκεται και το 19ο Δημοτικό σχολείο Αχαρνών, το οποίο στεγάζεται αποκλειστικά σε κοντέινερ. Την περασμένη μάλιστα εβδομάδα, εν μέσω των πρώτων βροχών, μαθητές και εκπαιδευτικοί βρέθηκαν αντιμέτωποι με πλημμυρισμένη μία αίθουσα!!! Παράλληλα, στο σχολείο δεν υπάρχει ο απαραίτητος εξοπλισμός (καλώδια) για να δουλεύουν οι προτζέκτορες, με αποτέλεσμα οι συνάδελφοί μας να μην μπορούν να κάνουν στοιχειωδώς τη δουλειά τους. Επιπλέον, το φωτοτυπικό μηχάνημα δεν έχει τόνερ και απουσιάζουν βασικά αναλώσιμα, απολύτως απαραίτητα για να γίνει μάθημα. Τα προβλήματα αυτά μαζί με τα τεράστια κενά στο σχολείο (κενό Αγγλικών, Εικαστικών, Μουσικής) καθιστούν ανυπόφορη την καθημερινότητα των εκπαιδευτικών, ενώ παράλληλα το ολοήμερο τμήμα δεν λειτουργεί με αποτέλεσμα να διαταράσσεται ο οικογενειακός προγραμματισμός και οι γονείς να μην αντέχουν άλλο.
Επιπλέον λείπουν δύο εκπαιδευτικοί για παράλληλη στήριξη σε δύο μαθητές με εκπαιδευτικές δυσκολίες.

ΝΤΡΟΠΗ στη Δημοτική αρχή που συνειδητά έχει αφήσει τα σχολεία μας στο έλεος!!!
ΝΤΡΟΠΗ στο Υπ. Παιδείας και την κυβέρνηση που συνειδητά αφήνει τα σχολεία μας χωρίς εκπαιδευτικούς!!!


Διαμηνύουμε προς κάθε κατεύθυνση ότι δεν θα αφήσουμε τα σχολεία μας να ρημάζουν.
Απαιτούμε να κάνουμε τη δουλειά μας με αξιοπρέπεια.
Οι μαθητές μας αξίζουν να μορφώνονται σε ένα ασφαλές σχολείο που θα τους παρέχει
όσα έχουν ανάγκη το 2026.

Ο Σύλλογος Εκπαιδευτικών Π.Ε. Ανατ. Αττικής «ο Σωκράτης» θα βρίσκεται στο επόμενο Δημοτικό Συμβούλιο με αποκλειστικό θέμα την Παιδεία, το οποίο δεσμεύτηκε ο Δήμαρχος Αχαρνών από το καλοκαίρι ότι θα γίνει το τρέχον διάστημα.

Καλούμε τους συναδέλφους, τους γονείς, τους Συλλόγους και την Ένωση Γονέων, τα σωματεία και τους φορείς του Μενιδίου μαζικά να παραστούμε στο εν λόγω δημοτικό συμβούλιο, απαιτώντας όλοι μαζί σχολεία με τον απαραίτητο εξοπλισμό και ασφαλή για εμάς και τους μαθητές μας.

